กฎกระทรวง ฉบับที่ 2 (พ.ศ.2518) ออกตามความในพระราชบัญญัติจัดรูปที่ดินเพื่อเกษตรกรรม พ.ศ. 2517
กฎกระทรวง
ฉบับที่ ๒
(พ.ศ. ๒๕๑๘)
ออกตามความในพระราชบัญญัติจัดรูปที่ดินเพื่อเกษตรกรรม
พ.ศ. ๒๕๑๗
 

อาศัยอำนาจตามความในมาตรา ๕ และมาตรา ๔๑
แห่งพระราชบัญญัติจัดรูปที่ดินเพื่อเกษตรกรรม พ.ศ. ๒๕๑๗
รัฐมนตรีว่าการกระทรวงเกษตรและสหกรณ์ และรัฐมนตรีว่าการกระทรวงมหาดไทย
ออกกฎกระทรวงไว้ ดังต่อไปนี้

ข้อ ๑ ในกรณีออกโฉนดที่ดิน
ให้หัวหน้าสำนักงานจัดรูปที่ดินจังหวัด แจ้งขอดำเนินการออกโฉนดที่ดินต่อเจ้าพนักงานที่ดินจังหวัดหรือเจ้าพนักงานที่ดินสาขาแห่งท้องที่ซึ่งที่ดินนั้นตั้งอยู่
พร้อมทั้งส่งมอบหลักฐานดังต่อไปนี้
(๑) หนังสือแสดงสิทธิในที่ดินเดิมและเอกสารหรือหลักฐานอื่นที่เกี่ยวข้องกับการขอออกโฉนดที่ดิน
(๒)
แผนผังการจัดแปลงที่ดินใหม่พร้อมกับรายชื่อผู้ที่จะเป็นเจ้าของที่ดินแต่ละแปลง

ข้อ ๒ ในการรังวัดทำแผนที่ก่อนออกโฉนดที่ดิน
ให้เจ้าของที่ดินที่เกี่ยวข้อง ผู้แทนกระทรวงเกษตรและสหกรณ์และหัวหน้าสำนักงานจัดรูปที่ดินจังหวัดหรือผู้แทน
ร่วมนำทำการรังวัดปักหลักหมายเขตที่ดิน และลงชื่อในฐานะผู้นำทำการสำรวจตามประมวลกฎหมายที่ดิน

ข้อ ๓
ให้เจ้าพนักงานที่ดินดำเนินการออกโฉนดที่ดินให้แก่ผู้มีชื่อตามหลักฐานที่หัวหน้าสำนักงานจัดรูปที่ดินจังหวัดแจ้งตามข้อ
๑ โดยปฏิบัติตามประมวลกฎหมายที่ดินโดยอนุโลมแต่ไม่ต้องประกาศแจกโฉนดที่ดิน
ผู้ที่จะเป็นเจ้าของที่ดินตามข้อ ๑ (๒)
ถ้าเป็นเจ้าของที่ดินเดิมซึ่งคณะกรรมการจัดรูปที่ดินจังหวัดประสงค์ให้มีชื่อในโฉนดที่ดิน
ให้เจ้าพนักงานที่ดินดำเนินการออกโฉนดที่ดินในชื่อของผู้นั้น
ถ้าเป็นผู้มีสิทธิได้รับที่ดินในการจัดรูปที่ดินที่ได้รับการคัดเลือก
ให้กระทรวงเกษตรและสหกรณ์เป็นผู้มีชื่อในโฉนดที่ดินนั้นไปก่อน
จนกว่าผู้มีสิทธิได้รับที่ดินดังกล่าวได้ปฏิบัติตามหลักเกณฑ์และวิธีการตามมาตรา ๔๖
และมาตรา ๔๗ และได้ชำระหนี้สินครบถ้วนแล้ว จึงให้หัวหน้าสำนักงานจัดรูปที่ดินจังหวัดดำเนินการให้ผู้มีสิทธิมีชื่อในโฉนดที่ดินนั้นต่อไป
เมื่อออกโฉนดที่ดินแล้ว
ให้เจ้าพนักงานที่ดินมอบโฉนดที่ดินทั้งหมดให้แก่หัวหน้าสำนักงานจัดรูปที่ดินจังหวัดเป็นผู้รับไปดำเนินการต่อไป

ข้อ ๔ ในกรณีออกหนังสือรับรองการทำประโยชน์
ให้หัวหน้าสำนักงานจัดรูปที่ดินจังหวัดแจ้งขอดำเนินการต่อนายอำเภอหรือปลัดอำเภอผู้เป็นหัวหน้าประจำกิ่งอำเภอแห่งท้องที่ซึ่งที่ดินนั้นตั้งอยู่โดยปฏิบัติตามวิธีการทำนองเดียวกับการออกโฉนดที่ดินตามกฎกระทรวงนี้โดยอนุโลม


ให้ไว้ ณ วันที่ ๒๔ ธันวาคม พ.ศ. ๒๕๑๘
ทวิช
กลิ่นประทุม
รัฐมนตรีว่าการกระทรวงเกษตรและสหกรณ์
บุญเท่ง
ทองสวัสดิ์
รัฐมนตรีว่าการกระทรวงมหาดไทย
หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากมาตรา ๔๑ แห่งพระราชบัญญัติจัดรูปที่ดินเพื่อเกษตรกรรม พ.ศ. ๒๕๑๗
บัญญัติว่า การออกหนังสือแสดงสิทธิในที่ดินในเขตโครงการจัดรูปที่ดินให้เป็นไปตามหลักเกณฑ์และวิธีการที่กำหนดในกฎกระทรวง
จึงจำเป็นต้องออกกฎกระทรวงฉบับนี้


























จารุวรรณ/แก้ไข
๓๐ ตุลาคม
๒๕๔๕

ศิรวัชร์/ปรับปรุง
๑๗ กรกฎาคม
๒๕๖๐